CELEX: 62010CN0573
Language: da
Date: 2010-12-08 00:00:00
Title: Sag C-573/10: Anmodning om præjudiciel afgørelse indgivet af Curtea de Apel Timișoara (Rumænien) den 8. december 2010 — Sergiu Alexandru Micșa mod Administrația Finanțelor Publice Lugoj, Direcția Generală a Finanțelor Publice Timiș og Administrația Fondului pentru Mediu

12.2.2011   
            
            
               DA
            
            
               Den Europæiske Unions Tidende
            
            
               C 46/8
            
         Anmodning om præjudiciel afgørelse indgivet af Curtea de Apel Timișoara (Rumænien) den 8. december 2010 — Sergiu Alexandru Micșa mod Administrația Finanțelor Publice Lugoj, Direcția Generală a Finanțelor Publice Timiș og Administrația Fondului pentru Mediu
   (Sag C-573/10)
   2011/C 46/12
   Processprog: rumænsk
   
      Den forelæggende ret
   
   Curtea de Apel Timișoara
   
      Parter i hovedsagen
   
   
      Sagsøger: Sergiu Alexandru Micșa
   
      Sagsøgte: Administrația Finanțelor Publice Lugoj, Direcția Generală a Finanțelor Publice Timiș og Administrația Fondului pentru Mediu
   
      Præjudicielle spørgsmål
   
   
               1)
            
            
               Skal artikel 110 TEUF fortolkes således, at den er til hinder for fritagelse for en miljøafgift i forbindelse med første indregistrering i en medlemsstat af motorkøretøjer med nøje fastlagte tekniske kendetegn, såfremt de øvrige motorkøretøjer pålægges afgiften i medfør af nationale bestemmelser?
            
         
               2)
            
            
               Hvis artikel 110 TEUF kun under bestemte omstændigheder er til hinder for den i det første spørgsmål nævnte fritagelse, udgør det tilfælde, hvor samtlige, hovedparten eller et betydeligt antal motorkøretøjer produceret i en medlemsstat besidder tekniske kendetegn, for hvilke fritagelse kan indrømmes (det skal tages i betragtning, at disse kendetegn også findes på motorkøretøjer, som er produceret i andre medlemsstater i Den Europæiske Union, og også disse er fritaget) i så fald en sådan omstændighed?
            
         
               3)
            
            
               Hvis det andet spørgsmål besvares bekræftende, hvilke kendetegn gør i så fald i henhold til artikel 110 TEUF produktet til et lignende produkt som et motorkøretøj, der kumulativt har følgende kendetegn?
               
                           a)
                        
                        
                           Motorkøretøjet er nyt (dvs. det har ikke tidligere været solgt med henblik på andet end gensalg eller levering, og det har derfor aldrig været indregistreret) eller brugt, og er blevet indregistreret i en medlemsstat i Den Europæiske Union i perioden fra den 15. december 2008 til og med den 31. december 2009.
                        
                     
                           b)
                        
                        
                           Motorkøretøjet er projekteret og konstrueret til passagertransport og har ud over førersædet maks. otte siddepladser (motorkøretøjer i kategori Ml, i henhold til den rumænske lovgivning) eller er projekteret og konstrueret til varetransport med en samlet tilladt vægt på op til 3,5 ton (motorkøretøjer i kategori NI, i henhold til den rumænske lovgivning).
                        
                     
                           c)
                        
                        
                           Motorkøretøjet opfylder forureningsstandard Euro 4.
                        
                     
                           d)
                        
                        
                           Cylindervolumen overstiger ikke 2 000 cm3 (der tages kun højde for dette kendetegn i tilfælde af motorkøretøjer i kategori Ml).